Jan Gerard Palm

Jan Gerard (Gerry) Palm (☆ 2 di yüni 1831 na Kòrsou – † 13 di desèmber 1906 na Kòrsou) tabata un kompositor kurasoleño di músika klásiko i músika bailable. Asina leu konosí e tabata e promé kompositor pa skirbi músika klásiko di Kòrsou. E ta antesesor di un famia musikal konosí na Kòrsou, famia Palm. Tres di su nietunan, Jacobo Palm, Rudolf Palm i John Palm tambe tabata músiko i kompositor.

 Biografia 
Jan Gerard Palm tabata yu di Cornelis Palm i Anna Elisabeth de Windt. For di un edat hóben kaba el a dirigí vários agrupashon músikal. Na edat di 28 aña el a wòrdu nombrá komo dirigente di e Schutterij Munisipal na e isla. E tabata tambe organista na e snoa Emanu-El i esun di Mikvé Israel, organista na e Komunidat Protestant Uni i e Loge di Masoneria Igualdat. Palm tabata un multi-instrumentalista; e tabata toka piano, òrgel, kitara, klarinèt, fluit i mandolin. E tabata tambe un di e kontribuidónan permanente na e revista internashonal Notas y Letras, ku tabata enfoká riba publikashon di obranan literario i partitura. E revista aki na idioma spañó, dirigí pa e poeta-músiko Joseph Sickman Corsen, tabata wòrdu konsiderá komo un lider den Latino Amérika i den Karibe.

 Link eksterno 
  Wèpsait di Palm Music Foundation

 Fuente 
  *
 *
 *
 *Honderd jaar muziekleven op Curaçao

Category:Hende
Category:Músika
Category:Kòrsou